Komisjoni direktiiv,

12. aprill 1983,

millega kehtestatakse erandid nõukogu direktiivist 77/99/EMÜ teatavate toodete puhul, mis sisaldavad muid toiduaineid ja ainult väheses koguses liha või lihatooteid

(83/201/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 21. detsembri 1976. aasta direktiivi 77/99/EMÜ ühendusesisest lihatoodetega kauplemist mõjutavate tervishoiuprobleemide kohta [1], eriti selle artiklit 8,

ning arvestades, et:

direktiivi 77/99/EMÜ artiklis 18 sätestatud korras võib otsustada, et nimetatud direktiivi mõningaid sätteid ei kohaldata teatavate toodete suhtes, mis sisaldavad muid toiduaineid ja ainult väheses koguses liha või lihatooteid;

liha või lihatoote kogus tootes, mis sisaldab muid toiduaineid ja ainult väheses koguses liha või lihatooteid, tuleb kindlaks määrata lõpptoote ja lõpptootesse lisatud värske liha või lihatoote suhtena; teatavate valmistoodete puhul, mis sisaldavad muid toiduaineid ja ainult väheses koguses liha või lihatooteid ning mida on tootmisetapil veetustatud või kontsentreeritud, samuti valmistoitude puhul käsitatakse kõnealusel arvutamisel lõpptootena toodet, mis on tarbimiseks valmis pärast selle töötlemist vastavalt tootja juhistele;

võttes arvesse toodete laadi ja koostist, võib teatavate toodete puhul lubada erandeid;

need erandid võivad olla seotud ainult direktiivi 77/99/EMÜ A lisa I peatükis sätestatud tingimustega ettevõtete heakskiitmise kohta, A lisa IV ja V peatükis kirjeldatud kontrollinõuetega ning artikli 3 lõike 1 punktides 9 ja 10 kehtestatud tervisemärgi ja terviseohutuse sertifikaadi nõuetega; olenemata käesoleva direktiivi sätetest, peavad liikmesriigid tagama, et ühendusesiseseks kauplemiseks ettenähtud tooted, mis sisaldavad muid toiduaineid ja ainult väheses koguses liha või lihatooteid, on direktiivis 77/99/EMÜ määratletud tähenduses värskest lihast või lihatoodetest valmistatud tervislikud tooted;

tooteid, mis sisaldavad muid toiduaineid ja ainult väheses koguses liha või lihatooteid, valmistatakse ainult seda tootetüüpi tootvates ettevõtetes või ettevõtetes, mis lisaks eespool nimetatud tootetüübile toodavad ka lihatooteid ja/või muid toiduaineid, mis ei sisalda liha või lihatooteid; neid tootetüüpe võib valmistada sama ettevõtte eraldi osades;

ettevõtetel, mis toodavad muid toiduaineid ja ainult väheses koguses liha või lihatooteid sisaldavaid tooteid ning mis täielikult vastavad direktiivi 77/99/EMÜ sätetele, peab olema lubatud kasutada kõnealuse direktiivi artikli 8 lõike 1 punktis c osutatud erandeid;

käesoleva direktiiviga ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Käesoleva direktiiviga sätestatakse, milliseid direktiivi 77/99/EMÜ sätteid ei kohaldata vastavalt selle direktiivi artiklile 8 teatavate toodete suhtes, mis sisaldavad muid toiduaineid ja ainult väheses koguses liha või lihatooteid.

Artikkel 2

Muid toiduaineid ja ainult väheses koguses liha või lihatooteid sisaldavad tooted on tooted, millesse lisatava liha või lihatoote mass ei moodusta rohkem kui 10 % lõpptootest, mis on tarbimiseks valmis pärast selle töötlemist vastavalt tootja juhistele.

Artikkel 3

Muid toiduaineid ja ainult väheses koguses liha või lihatoodet sisaldavaid tooteid tootvate ettevõtete heakskiitmise puhul tuleb arvesse võtta järgmist:

1. Direktiivi 77/99/EMÜ A lisa I peatükis sätestatud tingimused käsitlevad ainult seda ettevõtte osa, kus värsket liha või lihatoodet vastu võetakse, ladustatakse, käsitletakse ja lisatakse lihatoodetele ja/või toodetele, mis sisaldavad muid toiduaineid ja ainult väheses koguses liha või lihatooteid, ning kus nimetatud tooteid töödeldakse ja ladustatakse.

2. a) Juhul kui tootja kasutab täielikult töödeldud tooteid muid toiduaineid ja ainult väheses koguses liha või lihatooteid sisaldavate toodete valmistamiseks, võib pädev asutus otsustada, et direktiivi 77/99/EMÜ A lisa I peatüki lõike 1 punkti a alapunktis i viidatud külmruumide kasutamist ei nõuta.

b) Direktiivi 77/99/EMÜ A lisa I peatüki lõike 2 punktides a, b, c, d, e, g ja h osutatud eraldi ruumides tehtavate toimingute jaoks võib kasutada sama ruumi tingimusel, et see ei avalda kahjulikku mõju lihale ja lihatoodetele.

Punktides a ja b kehtestatud erandeid kohaldatakse ainult ettevõtte selle osa suhtes, kus toodetakse tooteid, mis sisaldavad muid toiduaineid ja ainult vähesel määral liha või lihatooteid.

3. Kui ettevõte toodab ka teisi toiduaineid, mis ei sisalda liha või lihatooteid, võivad direktiivi 77/99/EMÜ A lisa I peatüki lõike 1 punktides c, e, i, l, n ja o viidatud ruumid ja punktides f, g, h ja k viidatud seadeldised, mida nõutakse käesoleva direktiivi artiklis 1 nimetatud toodete puhul, olla ühised nende toiduainete tootmiseks ettenähtud ruumide või seadeldistega, mis ei sisalda liha või lihatooteid. Direktiivi 77/99/EMÜ artikli 3 lõike 1 punktis 6 viidatud pädevatel asutustel on siiski juurdepääs nimetatud ruumidele ja seadeldistele.

4. Liikmesriigid tagavad, et kooskõlas käesoleva direktiiviga heakskiidetud ettevõtete või ettevõtete osade veterinaarloa numbrile eelneb arv "8", millele järgneb sidekriips (s.t. "8-").

5. Käesoleva direktiiviga hõlmatud toodetega ühendusesisese kauplemise eesmärgil võib direktiivi 77/99/EMÜ sätteid täielikult järgivate ettevõtete veterinaarloa numbrile eelneda number 8, millele järgneb sidekriips (s.t. "8-").

Artikkel 4

Muid toiduaineid ja ainult väheses koguses liha või lihatooteid sisaldavate toodete suhtes kohaldatakse direktiivi 77/99/EMÜ A lisa IV peatükki; lõike 22 kohaldamiseks määrab pädev asutus ajavahemikud, mille jooksul teostatakse järelevalvet. Sel eesmärgil võtab pädev asutus arvesse ajavahemikke, mil ettevõtetes värsket liha või lihatooteid ning muid toiduaineid ja ainult väheses koguses liha või lihatooteid sisaldavaid tooteid vastu võetakse, ladustatakse, käsitletakse ja valmistatakse, ning järelevalvet rakendatakse ainult ettevõtte selle osa suhtes, mis on heaks kiidetud kooskõlas käesoleva direktiiviga.

Tootja teatab pädevale asutusele ajavahemikest, mille jooksul tema ettevõttes värsket liha või lihatooteid ning muid toiduaineid ja ainult väheses koguses liha või lihatooteid sisaldavaid tooteid vastu võetakse, ladustatakse, käsitletakse ja valmistatakse.

Artikkel 5

1. Muid toiduaineid ja ainult väheses koguses liha või lihatooteid sisaldavaid tooteid tootvatelt ettevõtetelt ei nõuta nende toodete puhul direktiivi 77/99/EMÜ artikli 3 lõike 1 punktis 10 sätestatud terviseohutuse sertifikaati, kui tervisemärgis on ettevõtte loanumbri ette lisatud number 8, millele järgneb sidekriips (s.t. "8-").

2. Liikmesriigid teatavad teistele liikmesriikidele ja komisjonile lõike 1 sätteid kohaldavatest ettevõtetest.

Artikkel 6

Liikmesriigid jõustavad käesoleva direktiivi täitmiseks vajalikud õigusnormid hiljemalt 1. jaanuaril 1984 ning teatavad sellest viivitamata komisjonile.

Artikkel 7

Käesolev direktiiv on adresseeritud liikmesriikidele.

Brüssel, 12. aprill 1983

Komisjoni nimel

komisjoni liige

Poul Dalsager

[1] EÜT L 26, 31.1.1977, lk 85.

--------------------------------------------------